KOMISIJOS REGLAMENTAS (EB) Nr. 649/2009
2009 m. liepos 23 d.
kuriuo pritaikomos 2009 m. tam tikrų žuvų kvotos atsižvelgiant į kasmetį žvejybos kvotų valdymą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 20 d. Tarybos reglamentą (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką (1), ypač į jo 23 straipsnio 4 dalį,
atsižvelgdama į 1996 m. gegužės 6 d. Tarybos reglamentą (EB) Nr. 847/96, nustatantį bendrų leistinų sugavimų ir kvotų kasmetinio valdymo papildomas sąlygas (2), ypač į jo 4 straipsnio 2 dalį,
kadangi:
(1)
Pagal Reglamento (EB) Nr. 2371/2002 23 straipsnio 4 dalį, kai Komisija nustato, kad valstybė narė viršijo jai skirtas žvejybos galimybes, Komisija sumažina būsimas tos valstybės narės žvejybos galimybes.
(2)
Reglamento (EB) Nr. 847/96 5 straipsnyje nustatyti kriterijai ir sąlygos, kuriomis Komisija gali sumažinti žvejybos galimybes.
(3)
Pagal Reglamento (EB) Nr. 847/96 4 straipsnio 2 dalį valstybės narės iki kvotos taikymo metų spalio 31 d. gali prašyti Komisijos, kad ne daugiau kaip 10 % tos valstybės narės kvotos nebūtų išnaudota ir kad ta kvotos dalis būtų perkelta į kitus metus. Komisija prie atitinkamos kvotos prideda neišnaudotą kiekį.
(4)
2006 m. gruodžio 19 d. Tarybos reglamente (EB) Nr. 2015/2006, Bendrijos žvejybos laivams nustatančiame tam tikrų giliavandenių žuvų išteklių žvejybos galimybes 2007 ir 2008 metais (3), 2007 m. lapkričio 26 d. Tarybos reglamente (EB) Nr. 1404/2007, nustatančiame Baltijos jūroje 2008 m. taikomas tam tikrų žuvų išteklių ir žuvų išteklių grupių žvejybos galimybes ir susijusias sąlygas (4), 2007 m. gruodžio 20 d. Tarybos reglamente (EB) Nr. 1579/2007, kuriuo nustatomos 2008 m. Juodojoje jūroje taikomos tam tikrų žuvų išteklių ir žuvų išteklių grupių žvejybos galimybės ir susijusios sąlygos (5), ir 2008 m. sausio 16 d. Tarybos reglamente (EB) Nr. 40/2008, nustatančiame 2008 metams Bendrijos vandenyse ir Bendrijos laivams vandenyse, kuriuose reikalaujama nustatyti žvejybos apribojimus, taikomas tam tikrų žuvų išteklių ir žuvų išteklių grupių žvejybos galimybes ir susijusias sąlygas (6), nustatytos 2008 m. tam tikrų išteklių kvotos ir nurodyta, kuriems ištekliams gali būti taikomos Reglamente (EB) Nr. 847/96 numatytos priemonės.
(5)
2008 m. lapkričio 10 d. Tarybos reglamente (EB) Nr. 1139/2008, kuriuo nustatomos 2009 m. taikomos Juodosios jūros tam tikrų žuvų išteklių žvejybos galimybės ir susijusios sąlygos (7), 2008 m. lapkričio 28 d. Tarybos reglamente (EB) Nr. 1359/2008, nustatančiame Bendrijos žvejybos laivams taikomas tam tikrų giliavandenių žuvų išteklių 2009 m. ir 2010 m. žvejybos galimybes (8), 2008 m. lapkričio 28 d. Tarybos reglamente (EB) Nr. 1322/2008, kuriuo nustatomos Baltijos jūroje 2009 m. taikomos tam tikrų žuvų išteklių ir žuvų išteklių grupių žvejybos galimybės ir susijusios sąlygos (9), ir 2009 m. sausio 16 d. Tarybos reglamente (EB) Nr. 43/2009, kuriuo 2009 metams nustatomos tam tikrų žuvų išteklių ir žuvų išteklių grupių žvejybos galimybės ir susijusios sąlygos, taikomos Bendrijos vandenyse ir Bendrijos laivams vandenyse, kuriuose reikalaujama nustatyti žvejybos apribojimus (10), nustatytos 2009 m. tam tikrų išteklių kvotos.
(6)
Kai kurios iš šių 2009 m. kvotų, skirtos Jungtinei Karalystei bei Airijai ir Lenkijai, buvo pritaikytos 2007 m. vasario 15 d. Komisijos reglamentu (EB) Nr. 147/2007, 2007-2012 m. pritaikančiu tam tikras žuvies kvotas pagal Tarybos reglamento (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką 23 straipsnio 4 dalį (11), ir 2008 m. liepos 3 d. Komisijos reglamentu (EB) Nr. 635/2008, kuriuo tikslinamos Lenkijai 2008-2011 m. skirtinos menkių žvejybos Baltijos jūroje (25-32 pakvadračiai, EB vandenys) kvotos pagal Tarybos reglamentą (EB) Nr. 338/2008 (12).
(7)
Kai kurios valstybės narės pagal Reglamento (EB) Nr. 847/96 4 straipsnio 2 dalį iki 2008 m. spalio 31 d. paprašė joms skirtų 2008 m. kvotų dalį perkelti į kitus metus. Atsižvelgiant į tame reglamente nurodytus apribojimus neišnaudoti kiekiai turėtų būti pridėti prie 2009 m. kvotų.
(8)
Remiantis Reglamento (EB) Nr. 847/96 5 straipsnio 1 dalimi iš 2009 m. nacionalinių kvotų išskaičiuojamas kiekis turėtų atitikti kiekį, kuriuo buvo viršytas leidžiamas sužvejoti kiekis. Remiantis Reglamento (EB) Nr. 847/96 5 straipsnio 2 dalimi, jei 2008 m. tam tikrų reglamentuose (EB) Nr. 2015/2006, (EB) Nr. 1404/2007, (EB) Nr. 1579/2007 ir (EB) Nr. 40/2008 nurodytų išteklių žuvų buvo sužvejota daugiau nei leista iškrauti, svertinis kiekis turėtų būti išskaičiuotas iš 2009 m. nacionalinių kvotų.
(9)
Iš kai kurių valstybių narių kvotų išskaičiuotinas kiekis yra didesnis nei jų atitinkamos 2009 m. kvotos. Atsižvelgiant į Reglamento (EB) Nr. 2371/2002 23 straipsnio 4 dalyje nustatytas taisykles, siekiant užtikrinti vienodas sąlygas valstybėms narėms ir prisidėti prie veiksmingo išteklių išsaugojimo kuo geriau kompensuojant pernelyg intensyvią žvejybą praeityje, reikėtų užtikrinti, kad tokiais atvejais būtų išskaičiuojamas visas kiekis. Todėl tų valstybių narių laivams turėtų būti neleidžiama 2009 m. atitinkamuose rajonuose žvejoti atitinkamų rūšių žuvis, o likęs išskaičiuotinas kiekis turėtų būti išskaičiuotas iš paskesnių metų kvotų. Todėl Komisija, vadovaudamasi Reglamento (EB) Nr. 2371/2002 23 straipsnio 4 dalyje nurodyta tvarka, turėtų išskaičiuoti likusį kiekį iš atitinkamos 2010 m. kvotos ir, jei reikia, iš paskesnių metų kvotų.
(10)
Tačiau reikėtų leisti, kad valstybės narės, 2009 m. gavusios papildomų atitinkamų išteklių žuvų žvejybos galimybių apsikeisdamos kvotomis pagal Reglamento (EB) Nr. 2371/2002 20 straipsnio 5 dalį, kompensuotų likusius išskaičiuotinus kiekius ir taip išvengtų, kad tie kiekiai būtų išskaičiuoti iš jų 2010 m. ir paskesnių metų žvejybos galimybių.
(11)
Šiame reglamente numatytos priemonės atitinka Žuvininkystės ir akvakultūros komiteto nuomonę,
PRIĖMĖ ŠĮ REGLAMENTĄ:
1 straipsnis
1. Reglamentuose (EB) Nr. 1139/2008, (EB) Nr. 1322/2008, (EB) Nr. 1359/2008 ir (EB) Nr. 43/2009 nustatytos žuvų kvotos padidinamos, kaip nustatyta I priede, arba sumažinamos, kaip nustatyta II priede.
2. 1 dalis taikoma nepažeidžiant reglamentuose (EB) Nr. 147/2007 ir (EB) Nr. 635/2008 numatytų kiekių, kuriais sumažinamos kvotos.
2 straipsnis
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2009 m. liepos 23 d.